**ELŐTERJESZTÉS**

**Szombathely Megyei Jogú Város Közgyűlése Szociális és Lakás Bizottságának 2025. szeptember 24-i rendes ülésére**

**Javaslat a szociális térképpel kapcsolatos döntés meghozatalára**

Szombathely Megyei Jogú Város Önkormányzata (továbbiakban: Önkormányzat) a 2024. évben elhatározta, hogy szociális térképet készíttet. Ennek érdekében 2024. december 11. napján vállalkozási szerződést kötött a Homo Oecologicus Alapítvánnyal (továbbiakban: Alapítvány) Szombathely Megyei Jogú Város szociális térképének és diagnózisának elkészítésére. A szociális térkép célja egyrészt, hogy tudományos eszközökkel, elméleti és empirikus megközelítéssel vizsgálja meg Szombathely lakosainak az Önkormányzat által működtetett különböző humán-ellátási szolgáltatásokkal (szociális pénzbeli és természetbeni, alap- és szakosított ellátások; óvodai és bölcsődei ellátás; gyermekjóléti és családsegítő szolgáltatások; idősügy; egészségügyi alapellátás; önkormányzati lakáspolitika) kapcsolatos véleményét és tapasztalatait, valamint a jövőbeli fejlesztési igényeket és elvárásokat. A szociális térkép további célja, hogy az Önkormányzat részére aktuális információkat szolgáltasson Szombathely Megyei Jogú Város lakosságának társadalmi szükségleteiről és szociális problémáiról, illetve azokról a lehetséges akadályokról, melyek megnehezítik a közösségi szociális szükségletek felszínre kerülését. A szociális térkép olyan helyzetelemzés, amely felméri a városban életvitelszerűen élők társadalomszerkezetét, ezen belül az életkorukat, az iskolai végzettségüket, a lakhatási körülményeiket, a jövedelmi helyzetüket, valamint a családi állapotuk szerinti megoszlásukat.

A szociális térkép elkészítéséhez szükséges adatfelvételt az Alapítvány az alábbi adatgyűjtési módszerek alkalmazásával végezte: reprezentatív lakossági kérdőíves telefonos adatfelvétel (elemszáma: 1005 fő), célzott papíralapú véleményládás kérdőíves adatfelvétel (elemszáma: 630 fő) , a városban működő, szociális közösségi területen aktív civil szervezetek vezetőit bekapcsoló prominens kvalitatív kutatás (elemszáma: 12 szervezet képviselője), social listening kutatás az online térben, kiemelten a közösségi, social media oldalakon Szombathely Megyei Jogú Várost, illetve az Önkormányzatot érintő véleményekről. Az Alapítvány a szociális térkép dokumentumot határidőre elkészítette, a hatályos vállalkozási szerződés alapján a kutatási zárótanulmány eredményeit a Szociális és Lakás Bizottság részére bemutatja. Az Alapítvány által készített, a szociális térkép eredményeit bemutató összefoglaló dokumentum az előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2025. szeptember „ ”.

**/: Dr. László Győző:/**

HATÁROZATI JAVASLAT

**…/2025. (IX.24.) SzLB. sz. határozat**

Szombathely Megyei Jogú Város Közgyűlésének Szociális és Lakás Bizottsága a „Javaslat a szociális térképpel kapcsolatos döntés meghozatalára” című előterjesztést megtárgyalta, a szociális térkép dokumentumot megismerte, annak tartalmával a szociális szakmai szempontok alapján egyetért és a dokumentumot az SZMSZ 53. § 14. pontja alapján a Közgyűlésnek elfogadásra javasolja.

**Felelősök:** Dr. Nemény András, polgármester

Dr. László Győző, alpolgármester

Dr. Czeglédy Csaba, a Szociális és Lakás Bizottság elnöke

/A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** a Közgyűlés októberi ülése